Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

91 gada vecumā otrdien pēc ilgas slimības mūžībā devies bijušais PSRS vadītājs Mihails Gorbačovs

Paredzams, ka Gorbačovs tiks apbedīts Novodevičjes kapsētā Maskavā, kur atdusas viņa dzīvesbiedre Raisa. Bēru datums vēl nav noteikts.

Gorbačovs ir iegājis vēsturē kā "PSRS kapracis", jo viņš sāka reformas, kuru mērķis bija glābt Padomju Savienību, bet šis process vainagojās ar PSRS sabrukumu un Latvijas neatkarības atjaunošanu.

Šā gada 26. augustā Valsts policija izdeva Amerikas Savienoto Valstu (ASV) tiesībsargājošo iestāžu pārstāvjiem ASV meklēto Latvijas valstspiederīgo, kurš kopā ar līdzdalībniekiem bija veicis krāpnieciskas darbības, izveidojot viltus investīciju platformas, informēja policija.

Augstākā tiesa (AT) šodien nolēma ļaut izdot kriminālvajāšanai ASV Latvijas valstpiederīgo Ivaru Auziņu, kuru kopā ar līdzdalībniekiem tur aizdomās par 7 miljonu ASV dolāru izkrāpšanu, noskaidroja aģentūra LETA. Latvijas valstspiederīgais, izmantojot segvārdus, vairākās valstīs izveidojis un kontrolējis korporatīvas struktūras un uzturējis mākoņglabātuves kontu. Digitālie maki, kas saistīti ar šīm krāpnieciskajām struktūrām, ir identificēti. Konstatēts, ka šajos makos ir saņemti 7 miljoni ASV dolāru.

Pēc ASV lūguma Valsts policija šo personu aizturēja 2021. gada decembrī. Pēc aizturēšanas Auziņu tika nolemts izdot ASV. Aizturētais to apstrīdēja tiesā, uzskatot, ka viņš būtu tiesājams Latvijā, taču tiesvedībā viņš zaudēja.

Vīrieša izmantotā shēma bija daļa no "Denaro" afēras, krāpnieciskas vairāku valūtu debetkaršu platformas, kas darbojās no 2018. gada janvāra līdz 2018. gada martam. Viņš nepatiesi apgalvoja, ka "Denaro" ļauj lietotājiem glabāt savus digitālos līdzekļus drošā digitālajā makā un pēc tam tos iztērēt. Kad simtiem investoru ieguldīja savu naudu, tā tika nozagta.

Rīgas Stradiņa universitātes (RSU) un arī Daugavpils universitātes vadība ir satraukta par Izglītības un zinātnes ministrijas (IZM) ieceri atteikties no budžeta vietām, vairumam studējošo liekot maksāt līdzmaksājumu. Daugavpils universitātes zinātņu prorektors Arvīds Barševskis intervijā Latvijas Radio sacīja, ka, ieviešot līdzmaksājumu, daļa studentu varētu izlemt doties studēt uz ārvalstīm, kur izglītība ir lētāka nekā Latvijā vai ir bez maksas.

Barševskis IZM piedāvājumu nodēvēja par nereālu, sevišķi patlaban, energokrīzes laikā.

Viņš uzskata, ka tas mazinātu izglītības pieejamību. Līdzmaksājuma ieviešana izraisītu studentu skaita strauju kritumu, īpaši reģionos, kur iedzīvotāju maksātspēja ir mazāka nekā galvaspilsētā. Viņaprāt, īpaši mazinātos valstij trūkstošo studentu skaits STEM jomās.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.